**МЕСЯЦА МАЯ В 5-Й ДЕНЬ**

**ПРЕПОДОБНЫХ ВАРЛААМА И ГЕДЕОНА, СЕРПУХОВСКИХ**

НА ВЕЛИЦЕЙ ВЕЧЕРНИ

Блажен муж:

На Господи, воззвах: поставим стихов 8. Стихиры праздника 3 и святых 5. Аще ли поеши святым вне Пятьдесятницы, стихиры святых 8, повторяюще первую.

Глас 1. Подобен: О, дивное чудо:

О, дивное чудо!/ Пречистая Дева Богородица/ святителю Алексию обитель создати повелевает,/ Варлаама преподобнаго видения сподобляет/ и от слепоты того купно с Гедеоном исцеляет,/ икону же Свою страждущим от винопития являет,/ недугующих от болезней избавляет,/ страстей течение уставляет./ О, Всемилостивая Владычице,/ молитвами преподобных Варлаама и Гедеона/ подавай душам нашим/ мир и велию милость.

О, дивное чудо!/ Знамение Владычицы на земли явися/ и чудным звоном место обители Ея указася,/ идеже иноки благочестивии вселишася/ и подвиги своими просияша./ Веселися, граде Серпухов,/ имея в себе святыя молитвенники,/ предстоящия Престолу Всевышняго./ Вы же, преподобнии Варлааме и Гедеоне,/ яко имущии дерзновение ко Пресвятей Троице,/ испросите душам нашим/ мир и велию милость.

О дивное чудо!/ В пустыннем месте обитель дивная явися/ и яко сад прекрасен показася,/ в нем бо иноки благочестивии/ плоды добродетелей принесоша./ Торжествуй днесь, обителе Владычня,/ имущи заступники непостыдныя/ и ходатаи предивныя./ Вы же, Варлааме и Гедеоне боголюбивии,/ молите Владыку Вседержителя,/ мир всему миру даровати/ и душам нашим велию милость.

Ины стихиры преподобному Варлааму, глас 6. Подобен: Все отложше:

Преподобне отче Варлааме,/ послушания добрый рачителю!/ Ты, земную красоту и славу отринув,/ Христа всем сердцем возлюбил еси/ и, святителем Алексием направляемь,/ обитель Пречистей Богородице устроил еси,/ в нейже равноангельно пожил еси./ Ныне же, во обителех Небесных пребывая,/ за ны усердно Господу молися/ даровати душам нашим мир и велию милость.

Преподобне отче Варлааме,/ молитвенниче усердный ко Пресвятей Троице!/ Ты, избранник Пречистыя Девы явився,/ Тоя благословением в пустынном месте обитель создал еси,/ идеже, множество иноков собравшеся,/ Христу Богу усердно послужиша/ и Пречистую Его Матерь возвеличиша./ И ныне сохраняй обитель сию,/ нам же, творящим твою память,/ теплый предстатель пред Господем буди.

Стихиры преподобному Гедеону, глас и подобен тойже:

Все отложив житейское мудрование/ и мирскую прелесть оставив,/ преподобне отче Гедеоне,/ во обитель Владычицы Девы пришел еси,/ идеже, в послушание старцу Варлааму предався,/ истинное смирение стяжал еси/ и плоть потщался еси покорити духу,/ память же смертную пред очима своима имея,/ во бдении, пощении и молитве пребывал еси/ и тако Богу угодил еси./ Темже молим тя:/ помози и нам, с любовию к тебе притекающим,/ Царствие Небесное улучити.

Глас Господень услышав:/ аще кто хощет по Мне идти,/ да отвержется себе, и возмет крест свой,/ и по Мне грядет,/ крест свой на рамо взем,/ Христу усердно последовал еси,/ преподобне отче Гедеоне,/ и, в слове Божием день и нощь поучаяся,/ заповеди Господни на скрижалех сердца написал еси./ Темже молим тя:/ помози и нам, с любовию к тебе притекающим,/ благое иго Христово смиренно носити.

Слава, глас 8:

Богомудрая двоице доброхвальных отец,/ благосердне Варлааме и добронравне Гедеоне,/ ревностию Христовою распалаемии,/ в преподобии и правде на земли просияли есте,/ ныне же на Небеси с лики всех святых/ Престолу Пресвятыя Троицы предстоите./ Поминайте нас, священную память вашу совершающих,/ мы бо чада ваша и вас на помощь призываем,/ просяще вами прияти мир и велию милость.

И ныне, праздника, или Богородичен: Царь Небесный:

Вход. Прокимен дне. И чтения три преподобническая.

Премудрости Соломоновы чтение (глава 3): Праведных души в руце Божией:

Премудрости Соломоновы чтение (главы 5 и 6): Праведницы во веки живут:

Премудрости Соломоновы чтение (глава 4): Праведник аще постигнет скончатися:

На литии стихиры, глас 3:

Приидите, вернии,/ возвеличим в песнех честныя отцы,/ Варлаама богосветлаго[[1]](#footnote-1) и Гедеона преявственнаго[[2]](#footnote-2):/ светильники Неприступнаго Света Христова,/ сосуды честныя Духа Святаго,/ ангелом собеседники и преподобным сопричастники,/ веры Христовы истинныя исповедники,/ покаяния наставники и благочестия учители,/ тии бо явишася соль земли и свет миру.

Сшествуим вси радостно во обитель Владычню/ и восхвалим преподобныя отцы,/ телесы бо своими в ней почивше,/ чудеса преславная содевают верою приходящим:/ болящим подают исцеление,/ погибающим от страстей свобождение,/ маловерным благодатное укрепление,/ страждущим в бедах скорое поможение,/ ожесточенным сердцы примирение,/ всем же христианом веры истинныя познание и утверждение.

Слава, глас 8:

Рождия[[3]](#footnote-3) доброплодная суще,/ преподобнии Варлааме и Гедеоне,/ на лозе Христовой произрасли есте,/ уставов же отеческих истиннии ревнителие явльшеся,/ заповеди Господни усердно исполнили есте/ и, труды ко трудом прилагавше,/ молитву непрестанно совершали есте:/ Иисусе, Сыне Божий, помилуй нас.

И ныне, праздника, или Богородичен, глас тойже:

К Тебе Госпоже, Пречистая, прибегаем,/ яко Источнику спасения нашего,/ вшедши бо во святое святилище храма,/ воспиталася еси во Святилище Бога Вышняго/ и, вместивши Избавителя во утробе Своей,/ Престол Царя славы явилася еси./ Темже с верою и любовию вопием Ти:/ Милостивое Пристанище, Покров и Заступление нам буди.

На стиховне стихиры, глас 5. Подобен: Радуйся, Живоносный Кресте:

Радуйтеся, непобедимии воини Христови,/ преподобнии Варлааме и Гедеоне,/ заповеди бо евангельстии усердно соблюдше,/ истиннии подобницы Господни явистеся,/ кротость и смирение стяжавше,/ врагу мужественне противостасте./ Ныне же, во Царствии Небеснем ликовствующе,/ молите Пресвятую Троицу/ низпослати нам дух любве и смиренномудрия.

Стих: Восхвалятся преподобнии во славе/ и возрадуются на ложах своих.

Радуйся, всеблаженне отче Варлааме,/ небесный человече и земный ангеле,/ верный таинниче святителя Алексия/ и добрый его послушниче!/ Ты, в пустыннем месте усердно подвизаяся,/ обитель Владычицы Девы воздвигл еси./ Ныне же, в Небесных обителех водворяяся,/ моли Пречистую Богородицу/ низпослати нам дух кротости и целомудрия.

Стих: Блажени вси боящиися Господа,/ ходящии в путех Его.

Радуйся, обителе Владычня,/ града Серпухова похвало и украшение,/ ты бо благотишное пристанище спасения/ верным людем явилася еси./ Мы же, ублажающе святую память отец твоих,/ преподобных Варлаама и Гедеона,/ исцеления дары приемлем/ и венчавшаго их Христа прославляем,/ яко Спаса душ и телес наших.

Слава, глас 4:

Преподобне отче Варлааме,/ подвиг пустыннаго жития являя,/ монахов множество собрал еси/ и, словом Божиим непрестанно тех наставляя,/ по лествице добродетелей к Небесным селением возвел еси./ Таже и ученик твой, Гедеон предивный,/ блаженства праведных взыскуя,/ тебе, яко мудрому наставнику,/ всего себе в послушание предаде/ и житию твоему добре поревнова./ Ныне же молим вас, отцы преподобнии,/ научите нас право шествовати,/ да Царствия Небеснаго сподобимся.

И ныне, праздника, или Богородичен, глас тойже:

Днесь Боговместимый храм, Богородица,/ в храм Господень приводится,/ и Захария Сию приемлет:/ днесь святая святых радуются,/ и лик ангельский таинственно торжествует./ С нимиже и мы, празднующе днесь, с Гавриилом возопиим:/ радуйся, Благодатная, Господь с Тобою,/ имеяй велию милость.

Тропарь святых, глас 4:

Божественною ревностию распал**а**еми,/ вся мирская пристрастия отринули есте,/ благое иго Христово усердно понесше,/ образ спасения верным показали есте,/ обитель Владычицы Девы воздвигше,/ град С***е***рпухов радостию исполнили есте./ И ныне, Престолу Божию предстояще,/ молитеся, преподобнии Варлааме и Гедеоне,/ спастися душам нашим.

НА УТРЕНИ

На Бог Господь: аще есть Пятидесятница, тропарь праздника, дважды, Слава: святых. И ныне: праздника. Аще ли же ни, тропарь святых дважды, Слава, и ныне: Богородичен: Еже от века утаеное:

По 1-м стихословии седален, глас 3:

Божественныя любве взыскуя,в пустынное место вселился еси, блаженне Варлааме, и обитель во имя Пречистыя Девы воздвигл еси, идеже, сеяй доброе семя слова Божия в сердца приходящих, дивный плод от древа добродетелей, духоноснаго Гедеона, израстил еси. С нимже молися Сладчайшему Господу Иисусу, да спасет души наша.

Слава, и ныне, праздника, или Богородичен:

Дивному вхождению Твоему во святая святых, Дево Всепетая, вся силы Небесныя удивишася, Серафими же воспеша песнь хвалебную, ибо явися всему миру Боговместимый Храм, источающий спасение всем с верою и любовию к Тебе притекающим.

По 2-м стихословии седален, глас 2:

Земную красоту и славу временную презрев, Христа единаго возлюбил еси, преподобне Гедеоне, и, крест свой взем, Божественней воли всеусердно покорился еси и лествицею добродетелей Небеснаго Отечества достигл еси. О, предивне отче, истинный учениче и послушания рачителю, молися Христу Богу низпослати нам дух кротости и смиренномудрия.

Слава, и ныне, праздника, или Богородичен:

Яко Лоза истинная, Дево Пречистая, прекрасный Грозд, Христа, возрастила еси, источающий верным вино спасительное, веселящее души и телеса. Темже со умилением к Тебе припадаем и тепле вопием: напои нас потоком Божественныя сладости, Всенепорочная Владычице.

Величание:

Ублажаем вас,/ преподобнии отцы [наши][[4]](#footnote-4) Варлааме и Гедеоне,/ и чтим святую память вашу,/ наставницы монахов/ и собеседницы ангелов.

Псалом избранный: Терпя, потерпех Господа:

По полиелеи седален, глас 5:

Егда, блаженнии, к Божественному желанию ум свой вперисте, тогда оставили есте вся долу влекущая мудрования и, в пустыню всельшеся, терние страстей искоренили есте и добродетельми процвели есте. Темже, стяжавше богатство неотъемлемое на Небесех, отцы преподобнии Варлааме и Гедеоне, молите Христа Бога согрешений оставление даровати чтущим святую память вашу.

Слава, и ныне, праздника, или Богородичен:

Престол Небесный и Храм одушевленный явилася еси, Пренепорочная Владычице, Хлеб вечныя жизни верным подавающая и избавляющая достояние Твое от всех наветов вражиих. Сподоби нас в страшный час испытания прощение улучити и Царствия Небеснаго достигнути.

Таже степенна, 1-й антифон 4-го гласа. Прокимен, глас 4: Честна пред Господем/ смерть преподобных Его. Стих: Что воздам Господеви о всех, яже воздаде ми? Всякое дыхание: Евангелие от Матфеа, зачало 43.

По 50-м псалме стихира, глас 6:

Иже на земли ангелов/ и на Небеси человеков Божиих,/ мира благое украшение,/ монахов и постников похвалу,/ славных отцев почтим,/ насаждени бо в дому Господни,/ процветоша, яко кедри в пустыни,/ умноживше стадо Христово словесных овец/ в преподобстве и правде.

И аще есть Пятидесятница, канон праздника, на 6 и преподобных, на 6. Аще ли же ни, канон преподобных на 12, повторяюще тропари.

Канон преподобных отец Варлаама и Гедеона, глас 1.

Песнь 1

*Ирмос: Песнь победную поим вси Богу,/ сотворшему дивная чудеса мышцею высокою/ и спасшему Израиля, яко прославися.*

Припев: Слава Тебе, Боже наш, слава Тебе.

Господи, Боже, подаждь ми силу и разум, да достойно прославлю преславныя подвиги угодник Твоих, преподобных Варлаама и Гедеона, Светом бо невечерним озаряемии, Престолу Твоему предстоят и молятся о спасении верою творящих память их.

Припев: Преподобнии отцы Варлааме и Гедеоне, молите Бога о нас.

Доброплодная лоза винограда Христова, рукою святителя Алексия насажденная, явился еси, преподобне Варлааме. Темже основание обители Владычния в пределех града Серпухова положил еси, да вси приходящии спасение улучают.

Добродетельному житию святых отцев поучаяся, кротость, смирение и послушание возлюбил еси, пречудне Гедеоне, и, всю надежду на Бога возлагая, мужественно взыграния страстей препобедил еси.

Богородичен: Милостивым предстательством, Пренепорочная Владычице,/ покрый рабы Твоя от всяких напастей и вражиих ухищрений,/ Тя бо имамы Избавительницу и Спасение душам нашим.

Катавасия праздника.

Песнь 3

*Ирмос: Да утвердится сердце мое в воли Твоей, Христе Боже,/ Иже над водами Небо утверждей второе/ и основавый на водах землю, Всесильне.*

Слово Божие, яко семя, в сердце своем приемше и сторичный клас добродетелей возрастивше, плод духовный любве, мира и долготерпения принесли есте. Темже и нас, отцы богосветлии, соделайте причастники подвига вашего.

Господнею любовию озаряемь, преподобне отче Варлааме, в послушание Царице Небесней вдался еси и в пустыннем месте, близ града Серпухова, обитель во имя Ея воздвигл еси, идеже, многия ученики собрав, путь спасения им указал еси.

Очищая душу свою от тлетворных страстей, блаженный плач стяжал еси, избранниче Христов отче Варлааме. Сего ради мир душевный обрел еси и смиренному Гедеону с прочими ученики путь спасения показал еси.

Богородичен: Вереи адовы сломишася и заклепи вечнии сокрушишася преславным Рождеством Твоим, явися бо Избавление всем человеком. Сего ради зовем: радуйся, Пречистая Дево, верных Спасение.

Седален, глас 4:

Вся временная в мире сем оставивше, богомудрии Варлааме и Гедеоне, Крест Христов на рамена подъяли есте и, Тому Единому смиренно последовавше, блаженства вечнаго достигли есте. И ныне молим вас, прощение грехов у Господа испросите нам, любовию творящим святую память вашу.

Слава, и ныне, праздника, или Богородичен:

Богородице, всех Царице, Ты еси Престол Царя Небеснаго, Неупиваемая Чаша нашего спасения, Клас, израстивший нам Хлеб живота, от Негоже ядше, живи будем и не взалчем во веки.

Песнь 4

*Ирмос: Духом провидя, пророче Аввакуме, Словесе воплощение,/ проповедал еси, вопия:/ внегда приближитися летом, познаешися,/ внегда приити времени, покажешися./ Слава силе Твоей, Господи.*

Храм Духа Святаго явилися есте, преподобнии отцы наши Варлааме и Гедеоне, егда всякое нечестие от сердца своего отгнавше, невозвратным помыслом Христу последовали есте, вопиюще: слава силе Твоей, Господи.

Братолюбием и незлобием добродетельному пути научая, тихостию нрава и кроткими словесы во обитель многия привлекл еси, преподобне Варлааме, да с радостию воспевают: слава силе Твоей, Господи.

Престолу Божию предстоя и райския сладости наслаждаяся, помяни нас во святых твоих молитвах, отче Гедеоне, да, слезами покаяния души очистивше, купно с тобою Христу воспоим: слава силе Твоей, Господи.

Богородичен: Всем, притекающим к Тебе, Предстательница и Помощница явилася еси, Пренепорочная Владычице, избавляющи от работы вражия и на путь спасения наставляющи.

Песнь 5

*Ирмос: Твой мир даждь нам, Сыне Божий,/ иного бо, разве Тебе, Бога не знаем,/ Имя Твое именуем,/ яко Бог живых и мертвых еси.*

В слове Божием ревностно поучающеся, преподобнии Варлааме и Гедеоне, познали есте како подобает волю Господню творити. Темже почесть трудов своих прияли есте и светоносную благодать Святаго Духа улучили есте.

Добро есть жити в заповедех Господних, сице поучал еси ученики твоя, богомудре Варлааме. Мы же, внемлюще гласу твоему, ныне молим тя: настави нас на стези спасения и в Царствие Небесное пути наша управи.

Утешение во Христе ища и слезы покаяния о гресех проливая, преблаженне отче Гедеоне, мудрому учителю твоему во всем последовал еси. Темже и возмогл еси шатание лукаваго низложити и пристанища Небеснаго достигнути.

Богородичен: В недузех и всех обстояниих к Тебе, Владычице, припадаем и, яко Надежде нашего спасения, тепле вопием: даруй нам дух сокрушения и смирение сердца, да благодарне воспеваем величия Твоя.

Песнь 6

*Ирмос: Пророка Иону подражая, вопию:/ живот мой, Блаже, свободи из тли/ и спаси мя, Спасе мира, зовуща: слава Тебе.*

Непрестанную молитву в сердце имуще, досточуднии отцы, собеседницы Небесных Сил явилися есте. С нимиже помозите и нам чистоту сердечную стяжати, да зовем: Спасе мира, слава Тебе.

Пламенною любовию ко Христу возгоревся, все упование свое на Господа возложил еси, отче Варлааме, и непрестанно во псалмех и пениих и песнех духовных Ему взывал еси: Спасе мира, слава Тебе.

Мудрому учителю твоему вседушно в послушание вдався и во всем волю свою отсекая, премудре Гедеоне, всем сердцем волю Божию исполнил еси, воспевая: Спасе мира, слава Тебе.

Богородичен: Со архангелы и ангелы песнь хвалебную воспоим Царице Богородице, Та бо молит Сына Своего, Христа Бога нашего, даровати нам прежде конца покаяние и велию милость.

Кондак, глас 8:

Избраннии угодницы Христови,/ служителие усерднии Владычицы Богородицы,/ истиннии послушницы святителя Алексия,/ Варлааме и Гедеоне богоблаженнии,/ д***у***ши своя кротостию, смирением и чистотою украсившии,/ сосуди предивнии Святаго Духа явилися есте./ Мы же, прославляюще подвиги ваша,/ с верою и любовию взываем:/ радуйтеся, преподобнии отцы, усерднии о нас пред Богом молитвенницы.

Икос:

Вся земная оставльше, обрели есте бесценный бисер, Христа Бога, любомудрии Варлааме и Гедеоне, и, крест свой на рамо вземше, последовали есте Ему невозвратным помыслом, тщание о спасении непрестанно имуще. Темже вопием вам:

Радуйтеся, Ангелов подражателие преславнии;

радуйтеся, храмы Духа Святаго пречестнии.

Радуйтеся, тесною евангельскою стезею шествовавшии;

радуйтеся, звезды, на тверди Небесней сияющии.

Радуйтеся, от страстей скорое свобождение;

радуйтеся, Владычния обители похвало и украшение.

Радуйтеся, преподобнии отцы, усерднии о нас пред Богом молитвенницы.

Песнь 7

*Ирмос: Сущим в пещи отроком Твоим, Спасе,/ не прикоснуся, ниже стужи огнь./ Тогда трие, яко единеми усты пояху/ и благословляху, глаголюще:/ благословен Бог отец наших.*

Христови сраспеншеся, богомудрии отцы, Тому единому всеусердно пожили есте. Темже и Возлюбившему вас ныне с ликом преподобных поете и глаголете: благословен Бог отец наших.

Руку спасения человеку некоему простерл еси, блаженне Варлааме, егда в сонном видении тому явлься, исцеление от недуга пианства обещал еси, да пред образом Пречистыя и Предвечнаго Младенца Ея воспоет: благословен Бог отец наших.

Исцеление от слепоты телесныя блаженному Гедеону даровавый, исцели слепоту душ наших, боголюбезне Варлааме, да просвещенными очесы узрим Господа и воспоем Ему: благословен Бог отец наших.

Богородичен: Принесем песнь согласно Царице Небесней, яко Небесную Чашу Своего милосердия нам источила еси и Скорая Помощница в скорбех явилася еси. Темже вси возопиим: радуйся, Заступнице Усердная рода христианскаго.

Песнь 8

*Ирмос: Егоже ужасаются Ангели и вся воинства,/ яко Творца и Господа,/ пойте, священницы, прославите, отроцы,/ благословите, людие,/ и превозносите во вся веки.*

О, пустыннолюбнии отцы Варлааме и Гедеоне! Вы, зельным воздержанием плотския похоти от себе отгнавше, добродетелию целомудрия себе украсили есте. Темже со ангелы превозн***о***сите Господа во вся веки.

Недугующим скорый целитель явился еси, отче Варлааме. Не презри убо и нас с верою к мощем твоим притекающих, но скоро услыши молитвы наша и подаждь помощь свыше, да вопием: отроцы, благословите, священницы, воспойте, людие, превозносите Господа во вся веки.

Во обители Владычней усердно подвизаяся, преподобне Гедеоне, добродетельми, яко солнце, просиял еси. Темже и возшел еси в Небесный чертог, идеже сподобился еси прославляти Творца и Господа во вся веки.

Богородичен: Странно явление образа Неупиваемая Чаша и несказанно есть, чудотворная бо икона сия во обители обретается и грешным людем Владычица исцеления подает. Темже благодарне вопием: благословенна Ты, Пречистая, во вся веки.

Песнь 9

*Ирмос: Живоприемный Источник приснотекущий,/ светоносный Светильник благодати,/ Храм одушевленный, Сень пречистую,/ Небесе и земли пространнейшую,/ Богородицу, вернии, величаем.*

Честна воистинну смерть ваша, достославнии отцы, преставилися бо есте от земли к Небесным. Обаче, предстояще Престолу Вседержителя, и от нас духом не отступаете. Темже непрестанно мол***и***те Троицу Единосущную, спастися душам нашим.

Райския пищи причастницы явистеся, преблаженнии отцы наши, и от Христа Бога венцы славы приясте. И ныне молитеся прилежно о нас, верою и любовию творящих честную память вашу.

Днесь творяще память вашу, преподобнии отцы Варлааме и Гедеоне, похвальное пение приносим вам и молим: веру Православную во Отечестве нашем утвердите, обитель Владычню сохраните и предстателие явитеся всем, с любовию к вам притекающим.

Богородичен: Воспеваем Тя, Всемилостивая Заступнице рода христианскаго, Ты бо всегда прилежно молишися о нас. Темже, со умилением сердечным припадающе, тепле вопием: сохрани нас от всякия напасти и беды и спаси души наша.

Светилен, глас 5:

Св***е***ти святии, богоизбраннии Варлааме и Гедеоне! Вы есте преподобным похвала, священником украшение, христианом поможение и граду нашему Серпухову похвала и заступление.

Слава, и ныне, праздника, или Богородичен:

Радуйся, Боголюбивая Царице, радуйся, Мати Христа Бога нашего, радуйся, обители нашея крепкое Заступление, радуйся, Отечеству нашему Похвало и Утверждение.

На хвалитех стихиры на 4, глас 1.

Подобен: Небесных чинов:

Днесь обитель Владычня торжествует,/ прославляющи угодники своя,/ богосветлаго Варлаама и добронравнаго Гедеона./ Тии бо, светом Христовых заповедей сияюще,/ добродетельному житию нас научают/ и, прошения наша приемлюще,/ прилежно молятся Богу о спасении душ наших.

Усердно Христу последовал еси,/ боголюбезне Варлааме,/ воздержания правило и целомудрия образе,/ добродетели рачителю[[5]](#footnote-5) и благосердия источниче./ Ныне же, яко ангелов собеседник,/ райскую доброту богатно зриши/ и молишися о спасении душ наших.

Вышния доброты взыскуя,/ преподобне отче Гедеоне,/ мира и сущих в нем житейских отреклся еси/ и, послушания добрый рачитель быв,/ терпением и смирением ангельския лики удивил еси./ Темже молим тя:/ в послушании Церкви Христовой утверди нас.

Днесь духовный лик составльше,/ торжествуем и радуемся,/ прославляюще богомудрых Варлаама и Гедеона,/ преподобно в заповедех Господних поживших./ Помяните нас, отцы преблаженнии,/ у Престола Святыя Троицы/ и испросите душам нашим мир и велию милость.

Слава, глас 8:

Светильницы присносветлии/ явистеся мирови,/ преподобнии отцы Варлааме и Гедеоне,/ монашескаго жительства истинное правило,/ земли нашея пресветлое украшение,/ целомудрия и чистоты образи./ Тех молитвами, Благоутробне Господи,/ подаждь людем Твоим оставление грехов/ и велию милость.

И ныне, праздника, или Богородичен, глас тойже:

Владычице, приими молитвы раб Твоих/ и избави нас/ от всякия нужды и печали.

На Литургии

Блаженна праздника, песнь рядовая, и от канона преподобных, песнь 3-я. Аще ли же вне Пятидесятницы, блаженны от канона преподобных, песни 3-я и 6-я.

Прокимен праздника и преподобных, глас 7: Честна пред Господем/ смерть преподобных Его. Стих: Что воздам Господеви о всех, яже воздаде ми? Апостол дне и преподобных, к Галатом, зачало 213. Аллилуиа дне и преподобных, глас 6: Блажен муж, бояйся Господа,/ в заповедех Его восхощет зело. Стих: Сильно на земли будет семя Его. Евангелие от Луки зачало 24. Причастен праздника и преподобных: В память вечную будет праведник:

1. Богосветлый - осиянный Божественным светом [↑](#footnote-ref-1)
2. Преявственный - светлый [↑](#footnote-ref-2)
3. Розга - ветвь [↑](#footnote-ref-3)
4. Слово «наши» прибавляется в созданной святыми обители или в посвященных им храмах. [↑](#footnote-ref-4)
5. Рачитель - любитель [↑](#footnote-ref-5)